Document ID: 32012R0392

REGOLAMENT TA’ DELEGA TAL-KUMMISSJONI (UE) Nru 392/2012
tal-1 ta’ Marzu 2012
li jissupplimenta d-Direttiva 2010/30/UE tal-Parlament Ewropew u tal-Kunsill f’dak li għandu x’jaqsam mat-tikkettar dwar il-konsum tal-enerġija tal-magni tat-tnixxif tal-ħwejjeġ domestiċi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/30/UE tal-Parlament Ewropew u tal-Kunsill tad-19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija (1), u b’mod partikolari l-Artikolu 10 tagħha,
Billi:
(1)
Id-Direttiva 2010/30/UE tistipula li l-Kummissjoni għandha tadotta atti ddelegati għat-tikkettar ta’ prodotti marbutin mal-enerġija li jirrappreżentaw potenzjal sinifikanti għall-iffrankar tal-enerġija u li jippreżentaw differenzi kbar fil-livelli ta’ prestazzjoni għal funzjonalitajiet ekwivalenti.
(2)
Id-dispożizzjonijiet għat-tikkettar dwar il-konsum tal-enerġija tal-magni domestiċi tat-tnixxif tal-ħwejjeġ (“tumble driers”) ġew stabbiliti mid-Direttiva tal-Kummissjoni 95/13/KE tat-23 ta’ Mejju 1995 li timplimenta d-Direttiva tal-Kunsill 92/75/KEE rigward l-indikazzjoni tal-konsum ta’ enerġija tal-magni tad-dar tal-elettriku għat-tnixxif tal-ħwejjeġ (2).
(3)
L-enerġija li tintuża mill-magni domestiċi tat-tnixxif tal-ħwejjeġ tammonta għal parti sinifikanti mid-domanda totali tad-djar fl-Unjoni Ewropea għall-enerġija. Minbarra t-titjib fl-effiċjenza fl-użu tal-enerġija li nkiseb diġà, hemm possibbiltà sostanzjali li jkun hemm aktar tnaqqis fil-konsum tal-enerġija mill-magni tat-tnixxif tal-ħwejjeġ domestiċi.
(4)
Id-Direttiva tal-Kummissjoni 95/13/KE għandha titħassar u dan ir-Regolament għandu jistabbilixxi dispożizzjonijiet ġodda sabiex ikun żgurat li t-tikketta dwar il-konsum tal-enerġija tipprovdi inċentivi dinamiċi biex il-fornituri jkomplu jtejbu l-effiċjenza fl-użu tal-enerġija tal-magni domestiċi tat-tnixxif tal-ħwejjeġ u jħaffu l-bidla tas-suq lejn teknoloġiji li jużaw l-enerġija b’mod effiċjenti.
(5)
Il-magni tal-ħasil tal-ħwejjeġ domestiċi li jistgħu jintużaw ukoll għat-tnixxif tal-ħwejjeġ huma ttrattati fid-Direttiva 96/60/KE tad-19 ta’ Settembru 1996 li timplimenta d-Direttiva tal-Kunsill 92/75/KEE rigward it-tikketti li jindikaw il-konsum tal-enerġija ta’ magni tad-dar għall-ħasil u għat-tnixxif tal-ħwejjeġ f’daqqa (3). Dawn għandhom karatteristiċi partikolari u għalhekk m’għandhomx jaqgħu fl-ambitu ta’ dan ir-Regolament.
(6)
L-informazzjoni mogħtija fuq it-tikketta għandha tinkiseb permezz ta’ proċeduri tal-kejl affidabbli, preċiżi u li jistgħu jiġu riprodotti, li jqisu l-aktar metodi tal-kejl moderni rrikonoxxuti, inklużi, fejn ikunu disponibbli, l-istandards armonizzati adottati mill-korpi Ewropej tal-istandardizzazzjoni, kif imniżżla fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi (4).
(7)
Dan ir-Regolament għandu jispeċifika disinn u kontenut uniformi għat-tikketta tal-magni tat-tnixxif tal-ħwejjeġ domestiċi, fosthom għall-magni tat-tnixxif tal-ħwejjeġ li jaħdmu bil-gass.
(8)
Dan ir-Regolament għandu jispeċifika wkoll ir-rekwiżiti dwar id-“dokumentazzjoni teknika” u l-“iskeda tal-prodott” għall-magni tat-tnixxif tal-ħwejjeġ domestiċi.
(9)
Barra minn hekk, dan ir-Regolament għandu jispeċifika r-rekwiżiti dwar l-informazzjoni li għandha tingħata għal kwalunkwe forma ta’ bejgħ mill-bogħod u riklamar ta’ magni domestiċi tat-tnixxif tal-ħwejjeġ u għal kwalunkwe forma ta’ materjal promozzjonali tekniku għal dan l-apparat.
(10)
Huwa xieraq li tiġi prevista reviżjoni ta’ dan ir-Regolament sabiex jitqies il-progress teknoloġiku.
(11)
Sabiex tiġi ffaċilitata t-tranżizzjoni mid-Direttiva 95/13/KE għal dan ir-Regolament, il-magni domestiċi tat-tnixxif tal-ħwejjeġ li jkollhom tikketta skont dan ir-Regolament għandhom jitqiesu bħala konformi mad-Direttiva 95/13/KE.
(12)
Għalhekk, id-Direttiva 95/13/KE għandha titħassar,
ADOTTAT DAN IR-REGOLAMENT:
Artikolu 1
Suġġett u ambitu
1. Dan ir-Regolament jistabbilixxi rekwiżiti għat-tikkettar u l-għoti ta’ informazzjoni supplimentari dwar il-prodott għall-magni domestiċi tat-tnixxif tal-ħwejjeġ li jaħdmu bl-elettriku, għal dawk li jaħdmu bil-gass, u għal dawk li jkunu mmuntati fl-għamara, inklużi dawk li jinbiegħu għal użu mhux domestiku.
2. Dan ir-Regolament m’għandux japplika għall-magni tal-ħasil tal-ħwejjeġ domestiċi li jistgħu jintużaw ukoll għat-tnixxif tal-ħwejjeġ u għall-magni tat-tnixxif tal-ħwejjeġ bid-dawran (“spin-extractors”) domestiċi.
Artikolu 2
Definizzjonijiet
Minbarra d-definizzjonijiet stabbiliti fl-Artikolu 2 tad-Direttiva 2010/30/UE, għall-finijiet ta’ dan ir-Regolament għandhom japplikaw id-definizzjonijiet li ġejjin:
(1)
“magna domestika tat-tnixxif tal-ħwejjeġ “ tfisser apparat li fih il-ħwejjeġ jitnixxfu billi jiddawru f’tanbur (“drum”) li jdur, li minnu tgħaddi arja msaħħna, u li huwa ddisinjat biex jintuża prinċipalment għal skopijiet mhux professjonali;
(2)
“magna domestika tat-tnixxif tal-ħwejjeġ li tkun immuntata fl-għamara” tfisser magna domestika tat-tnixxif tal-ħwejjeġ magħmula biex tiġi installata f’armarju, f’daħla fil-ħajt jew f’xi post simili u li teħtieġ finitura ta’ għamara;
(3)
“magna domestika tal-ħasil tal-ħwejjeġ li tista’ tintuża wkoll għat-tnixxif tal-ħwejjeġ” tfisser magna domestika tal-ħasil tal-ħwejjeġ li tinkludi kemm funzjoni ta’ estrazzjoni bit-tidwir kif ukoll mezz biex tnixxef il-ħwejjeġ, normalment permezz tat-tisħin u t-tidwir fit-tanbur;
(4)
“magna domestika tat-tnixxif tal-ħwejjeġ bid-dawran”, li kummerċjalment tissejjaħ ukoll “spindrajer” (“spin-drier”), tfisser apparat li fih l-ilma jitneħħa minn ġol-ħwejjeġ f’tanbur li jdur permezz ta’ azzjoni ċentrifuga u jinħareġ permezz ta’ pompa awtomatika, u li huwa ddisinjat biex jintuża prinċipalment għal skopijiet mhux professjonali;
(5)
“magna tat-tnixxif tal-ħwejjeġ b’vent tal-arja” tfisser magna tat-tnixxif tal-ħwejjeġ li tiġbed l-arja friska ‘l ġewwa, tgħaddiha minn fuq il-ħwejjeġ u tarmi ‘l barra l-arja niedja li tinħoloq għal ġol-kamra jew għal barra;
(6)
“magna tat-tnixxif tal-ħwejjeġ b’kondensatur” tfisser magna tat-tnixxif tal-ħwejjeġ li tinkludi tagħmir (li juża l-kondensazzjoni jew kwalunkwe mezz ieħor) biex ineħħi l-indewwa mill-arja li tintuża għall-proċess tat-tnixxif;
(7)
“magna tat-tnixxif tal-ħwejjeġ awtomatika” tfisser magna tat-tnixxif tal-ħwejjeġ li titfi l-proċess tat-tnixxif meta jiġi nnutat ċertu kontenut ta’ ndewwa fit-ħasla, pereżempju permezz tal-kejl tal-konduttività jew tat-temperatura;
(8)
“magna tat-tnixxif tal-ħwejjeġ mhux awtomatika” tfisser magna tat-tnixxif tal-ħwejjeġ li titfi l-proċess tat-tnixxif wara perjodu stabbilit minn qabel, li ġeneralment ikun ikkontrollat minn arloġġ, iżda li jista’ jintefa wkoll manwalment;
(9)
“programm” tfisser serje ta’ operazzjonijiet li huma stabbiliti minn qabel u li l-fornitur jiddikjara li huma adattati biex jitnixxfu ċerti tipi ta’ ħwejjeġ;
(10)
“ċiklu” tfisser proċess sħiħ tat-tnixxif, kif iddefinit għall-programm magħżul;
(11)
“tul tal-programm” tfisser il-ħin li jgħaddi minn x’ħin jibda l-programm sa ma jitlesta, minbarra kwalunkwe dewmien ipprogrammat min-naħa tal-utent finali;
(12)
“kapaċità nominali” tfisser il-massa massima f’kilogrammi, kif iddikjarata mill-fornitur, f’żidiet ta’ 0,5 kilogrammi ta’ ħwejjeġ xotti ta’ tip partikolari, li tista’ tiġi ttrattata f’magna domestika tat-tnixxif tal-ħwejjeġ bil-programm magħżul, meta din titgħabba skont l-istruzzjonijiet tal-fornitur;
(13)
“ħasla parzjali” tfisser nofs il-kapaċità nominali ta’ magna domestika tat-tnixxif tal-ħwejjeġ għal programm partikolari;
(14)
“effiċjenza tal-kondensazzjoni” tfisser il-proporzjon tal-massa tal-indewwa kkondensata minn magna tat-tnixxif tal-ħwejjeġ b’kondensatur meta mqabbla mal-massa tal-indewwa mneħħija mill-ħasla meta jintemm iċ-ċiklu;
(15)
“modalità mitfija” tfisser kundizzjoni fejn il-magna domestika tat-tnixxif tal-ħwejjeġ tintefa permezz ta’ kontrolli jew swiċċijiet fl-apparat li huma aċċessibbli għall-utent finali u maħsubin biex jintużaw minnu waqt l-użu normali tal-magna sabiex jinkiseb l-inqas konsum tal-elettriku possibbli, li tista’ tinżamm għal tul ta’ żmien indefinit waqt li l-magna domestika tat-tnixxif tal-ħwejjeġ tkun imqabbda mal-elettriku u tkun qed tintuża skont l-istruzzjonijiet tal-fornitur; fejn ma jkunx hemm kontrolli jew swiċċ li jkun aċċessibbli għall-utent finali, “modalità mitfija” tfisser il-kundizzjoni milħuqa wara li l-magna domestika tat-tnixxif tal-ħwejjeġ tmur lura weħidha għal stat stabbli ta’ konsum tal-enerġija;
(16)
“modalità mixgħula u inattiva” tfisser il-modalità bl-aktar konsum baxx tal-elettriku li tista’ tinżamm għal tul ta’ żmien indefinit wara li jitlesta l-programm mingħajr ebda intervent ieħor min-naħa tal-utent finali apparti t-tbattil tal-magna domestika tat-tnixxif tal-ħwejjeġ;
(17)
“magna domestika tat-tnixxif tal-ħwejjeġ ekwivalenti” tfisser mudell ta’ magna domestika tat-tnixxif tal-ħwejjeġ li jitqiegħed fis-suq bl-istess kapaċità nominali, l-istess karatteristiċi tekniċi u ta’ prestazzjoni, l-istess konsum tal-enerġija, l-istess effiċjenza tal-kondensazzjoni fejn dan ikun applikabbli, l-istess tul tal-programm standard għall-qoton u l-istess ammont ta’ storbju akustiku fl-arja matul it-tnixxif bħal dawk ta’ mudell ieħor ta’ magna domestika tat-tnixxif tal-ħwejjeġ mqiegħed fis-suq mill-istess fornitur b’numru differenti tal-kodiċi kummerċjali;
(18)
“utent finali” tfisser konsumatur li jixtri jew li jkun mistenni jixtri magna domestika tat-tnixxif tal-ħwejjeġ;
(19)
“punt tal-bejgħ” tfisser post fejn jintwerew magni tat-tnixxif tal-ħwejjeġ domestiċi, jew fejn dawn jiġu offruti għall-bejgħ, għall-kiri jew għax-xiri bin-nifs.
(20)
‘programm standard għall-qoton’ tfisser iċ-ċiklu li jnixxef ħasla tal-qoton b’kontenut inizjali ta’ ndewwa tal-ħasla ta’ 60 % sa kontenut ta’ ndewwa li jkun fadal fil-ħasla ta’ 0 %.
Artikolu 3
Responsabbiltajiet tal-fornituri
Il-fornituri għandhom jiżguraw li:
(a)
kull magna domestika tat-tnixxif tal-ħwejjeġ jkollha magħha tikketta stampata fil-format mogħti fl-Anness I, li tkun tinkludi l-informazzjoni stipulata fih;
(b)
tkun disponibbli skeda tal-prodott, kif stabbilita fl-Anness II;
(c)
id-dokumentazzjoni teknika kif stabbilita fl-Anness III tingħata lill-awtoritajiet tal-Istati Membri u lill-Kummissjoni f’każ li jitolbuha;
(d)
kwalunkwe riklam għal mudell speċifiku ta’ magna domestika tat-tnixxif tal-ħwejjeġ juri l-klassi tal-effiċjenza enerġetika, jekk ir-riklam jiżvela informazzjoni marbuta mal-enerġija jew mal-prezz;
(e)
kwalunkwe materjal promozzjonali tekniku dwar mudell speċifiku ta’ magna domestika tat-tnixxif tal-ħwejjeġ li jiddeskrivi l-parametri tekniċi speċifiċi tiegħu jkun jinkludi l-klassi tal-effiċjenza enerġetika ta’ dak il-mudell.
Artikolu 4
Responsabbiltajiet tad-distributuri
Id-distributuri għandhom jiżguraw li:
(a)
fil-punt tal-bejgħ, kull magna domestika tat-tnixxif tal-ħwejjeġ jkollha t-tikketta pprovduta mill-fornituri skont l-Artikolu 3(a) fuq barra tagħha, fuq quddiem jew fil-parti ta’ fuq, b’mod li tkun tidher sewwa;
(b)
il-magni domestiċi tat-tnixxif tal-ħwejjeġ offruti għall-bejgħ, għall-kiri jew għax-xiri bin-nifs f’postijiet fejn l-utent finali ma jkunx mistenni jara l-prodott għall-wiri, kif speċifikat fl-Artikolu 7 tad-Direttiva 2010/30/UE, jiġu kkummerċjalizzati bl-informazzjoni pprovduta mill-fornituri skont l-Anness IV għal dan ir-Regolament;
(c)
kwalunkwe riklam għal mudell speċifiku ta’ magna domestika tat-tnixxif tal-ħwejjeġ jinkludi referenza għall-klassi tal-effiċjenza enerġetika, jekk ir-riklam jiżvela informazzjoni marbuta mal-enerġija jew mal-prezz;
(d)
kwalunkwe materjal promozzjonali dwar mudell speċifiku ta’ magna domestika tat-tnixxif tal-ħwejjeġ li jiddeskrivi l-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika ta’ dak il-mudell.
Artikolu 5
Metodi tal-kejl
L-informazzjoni li għandha tiġi pprovduta skont l-Artikoli 3 u 4 għandha tinkiseb permezz ta’ proċeduri tal-kejl affidabbli, preċiżi u li jistgħu jiġu riprodotti, li jqisu l-aktar metodi tal-kejl moderni rrikonoxxuti.
Artikolu 6
Proċedura ta’ verifika għal skopijiet ta’ sorveljanza tas-suq
L-Istati Membri għandhom japplikaw il-proċedura stabbilita fl-Anness V biex jivvalutaw il-konformità tal-klassi tal-effiċjenza enerġetika ddikjarata, il-konsum tal-enerġija għal kull ċiklu, il-klassi tal-effiċjenza tal-kondensazzjoni fejn dan ikun applikabbli, il-kapaċità nominali, il-konsum tal-enerġija fil-modalità mitfija u fil-modalità mixgħula u inattiva, it-tul tal-modalità mixgħula u inattiva, it-tul tal-programm u l-ammont ta’ storbju akustiku fl-arja.
Artikolu 7
Reviżjoni
Il-Kummissjoni għandha tirrevedi dan ir-Regolament fid-dawl tal-progress teknoloġiku sa mhux aktar tard minn ħames/snin wara li jkun daħal fis-seħħ. B’mod partikolari, ir-reviżjoni għandha tivvaluta t-tolleranzi tal-verifika stipulati fl-Anness V.
Artikolu 8
Tħassir
Id-Direttiva 95/13/KE għandha titħassar mid-29 ta' Mejju 2012.
Artikolu 9
Dispożizzjonijiet tranżizzjonali
1. L-Artikolu 3(d) u (e) u l-Artikolu 4(b), (c) u (d) ma għandhomx japplikaw għar-riklami stampati u għall-materjal promozzjonali tekniku stampat li jkunu ġew ippubblikati qabel id-29 ta' Settembru 2012.
2. Il-magni domestiċi tat-tnixxif tal-ħwejjeġ li jkunu tqiegħdu fis-suq qabel id-29 ta' Mejju 2012 għandhom jikkonformaw mad-dispożizzjonijiet tad-Direttiva 95/13/KE.
3. Il-magni domestiċi tat-tnixxif tal-ħwejjeġ li jikkonformaw mad-dispożizzjonijiet ta’ dan ir-Regolament u li jkunu tqiegħdu fis-suq jew li jiġu offruti għall-bejgħ, għall-kiri jew għax-xiri bin-nifs qabel id-29 ta' Mejju 2012 għandhom jitqiesu bħala magni li huma konformi mar-rekwiżiti tad-Direttiva 95/13/KE.
Artikolu 10
Dħul fis-seħħ u applikazzjoni
1. Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
2. Għandu japplika mid-29 ta' Mejju 2012. Madankollu, l-Artikolu 3(d) u (e) u l-Artikolu 4(b), (c) u (d) għandhom japplikaw mid-29 ta' Settembru 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Marzu 2012.

Labels: 3
14
1